钦定古今图书集成/方舆汇编/职方典/第1281卷 > 《磨崖颂》〈并序〉前人
## 钦定古今图书集成/方舆汇编/职方典/第1281卷 > 《磨崖颂》〈并序〉前人

“天宝十四年，安禄山陷洛阳。明年，陷长安，天子幸蜀，太子即位于灵武。明年，皇帝移军凤翔。其年，复两京，上皇还京师。” 於戏！前代帝王有盛德大业者，必见于歌颂。若今歌颂大业，刻之金石，非老于文学，其谁宜为？《颂》曰：

噫嘻前朝，孽臣奸骄。为惛为妖，边将骋兵。毒乱国经，
群生失宁。大驾南巡，百寮窜身。奉贼称臣，天将昌唐。
繄睨我皇，匹马北方。独立一呼，千麾万旟。戎卒前驱，
我师其东。储皇抚戎，荡攘群凶，匡复指期，曾不逾时。
有国无之，事有至难。宗庙再安，二圣重懽。地辟天开，
蠲除殃灾。瑞庆大来，凶徒逆俦。涵濡天休，死生堪羞。
功劳位尊，忠烈名存。泽流子孙，盛德之兴。山高日昇，
万福是膺。能令大君，声容沄沄，不在斯文。湘江东西，
中直浯溪。石崖天齐，可磨可镌。刊此颂焉，何千万年。